На основу члана 47. став 6. Закона о локалној самоуправи („Сл. гласник РС“ бр. 129/07, 83/14-др. закон, 101/2016-др. закон и 47/2018), члана 70. Статута општине Топола („Сл. гласник СО Топола“ бр. 2/2019) и члана 15. Одлуке о Општинском већу општине Топола („Сл. гласник СО Топола“ бр. 3/2019),

 Општинско веће општине Топола на седници одржаној 3.04.2019. године, донело је

**ПОСЛОВНИК**

**О РАДУ ОПШТИНСКОГ ВЕЋА ОПШТИНЕ ТОПОЛА**

**I ОСНОВНЕ ОДРЕДБЕ**

**Члан 1.**

Овим Пословником уређује се организација, начин рада и одлучивања Општинског већа општине Топола (у даљем тексту: Веће).

**Члан 2.**

Веће је извршни орган општине Топола са надлежностима утврђеним законом и Статутом општине Топола.

**Члан 3.**

Веће представља Председник општине, као председник Већа. У одсуству Председника општине, Веће представља заменик председника општине, односно члан Већа кога одреди Председник општине.

**Члан 4.**

 Веће има печат округлог облика, пречника 32 мм, у чијој се средини налази грб Републике Србије, текст је исписан на српском језику, ћиричним писмом.

Текст печата исписан је у концентричним круговима око грба Републике Србије.

У спољном кругу печата исписано је: Република Србија \*Топола\*.

У следећем унутрашњем кругу исписано је \*ОПШТИНА ТОПОЛА – ОПШТИНСКО ВЕЋЕ.

**Члан 5.**

Рад Већа доступан је јавности. За јавност рада Већа одговоран је Председник општине, као председник Већа.

**Члан 6.**

 Веће ради и одлучује на седницама.

**Члан 7.**

Организационе и административно-техничке послове за потребе Већа обавља Општинска управа општине Топола (у даљем тексту: Општинска управа).

**II ОРГАНИЗАЦИЈА ВЕЋА**

**Члан 8.**

Веће чине Председник општине, заменик председника општине и пет чланова Већа које бира Скупштина општине Топола (у даљем тексту: Скупштина општине), на период од четири године, тајним гласањем, већином од укупног броја одборника. Председник општине је председник Већа.Заменик председника општине је члан Већа по функцији.

**Члан 9.**

Председник општине (у даљем тексту: председник Већа), сазива и председава седницама Већа, потписује акте Већа, даје члановима Већа посебна задужења, заступа ставове Већа на седницама Скупштине општине (у даљем тексту: Скупштина), стара се о јавности рада Већа и врши друге послове у складу са Статутом, општим актима општине Топола и овим Пословником.

**Члан 10.**

Чланови Већа обављају послове у областима одређеним актом о избору, а уколико актом о избору то није учињено, Веће одређује области за чије праћење су задужени, полазећи од њихове стручности и стеченог искуства.

**Члан 11.**

Чланови Већа одговорни су за праћење стања и спровођење ставова Већа у областима за које су задужени, као и за благовремено покретање иницијатива пред Већем за разматрање питања из надлежности Већа у одговарајућој области.Чланови Већа, по својој иницијативи или на захтев Већа, обавештавају Веће о извршавању закључака Већа и реализацији других задатака које им повери Веће.

**III СЕДНИЦА ВЕЋА**

**Члан 12.**

Материјале који се разматрају на седници Већа,припремају одељења Општинске управе у чијем делокругу су питања на која се материјал односи.Материјале могу припремати и јавна предузећа, установе и друге организације чији је оснивач општина Топола и то:

- на захтев председника Већа,

- на захтев одељења Општинске управе у чијем делокругу је област, односно делатност за коју је општина Топола и основала јавно предузеће, установуи другу организацију, или

- по сопственој иницијативи, када је питање на које се материјал односи од значаја за обављање делатности јавног предузећа, установе и друге организације чије је оснивач општина Топола. Одељења Општинске управе, јавна предузећа, установе и друге организације чије оснивач општина Топола, дужни су да материјале које разматра, односно о којима одлучује Веће, припреме у форми и на начин утврђен овим Пословником.

**Члан 13.**

 Обрађивачи су дужни да припреме материјал на захтев председника Већа, члана Већа задуженог за област из делокруга послова обрађивача, помоћника председника општине и начелника Општинске управе, у року који одреди лице на чији захтев се припрема материјал.

Обрађивачи припремају материјал и на захтев надлежног министарства, када се исти односи на обављање поверених послова из надлежности Републике.

**Члан 14.**

Одлуку и други општи или појединачни акт који Веће предлаже Скупштини, обрађивач припрема у форми нацрта и доставља га Већу ради утврђивања предлога за Скупштину.

Нацрт појединачног акта припрема се у форми у којој се акт доноси.

**Члан 15.**

Акт из надлежности Већа обрађивач припрема и доставља Већу у форми предлога.

**Члан 16.**

Председник Већа сазива седницу Већа, по правилу, писменим путем, предлаже дневни ред и председава седницом. Изузетно, седнице Већа се могу сазвати и одржати телефонским путем када разлози хитности то налажу.

У случају одсуства или спречености председника Већа, седницу може сазвати и њоме председавати, по овлашћењу председника Већа, заменик председника општине или други члан Већа кога одреди председник Већа.

**Члан 17.**

Седница Већа сазива се најкасније три дана пре њеног одржавања. Седница се може сазвати и у краћем року, кад за то постоје оправдани разлози.

Уз позив за седницу, члановима Већа доставља се предлог дневног реда, записник са претходне седнице, материјал за разматрање и одлучивање и извештај радног тела по одређеној тачки дневног реда, уколико их је радно тело разматрало.

**Члан 18.**

Поред чланова Већа, на седницу Већа се позивају и:

- Председник Скупштине општине;

- секретар Скупштине општине;

- начелник Општинске управе;

- известиоци о појединим тачкама дневног реда;

- директори јавних предузећа и установа, када је њихова тачка на дневном реду седнице;

Наведена лица учествују у раду Већа без права одлучивања.

**Члан 19.**

Веће ради и одлучује на седници којој присуствује већина од укупног броја чланова Већа.

**Члан 20.**

Председник Већа отвара седницу и приступа утврђивању дневног реда.

Пре усвајања, члан Већа има право да предложи измене и допуне дневног реда.

По утврђивању дневног реда, приступа се усвајању записника са претходне седнице.

Члан Већа има право да стави примедбе на записник, о којима одлучује Веће приликом усвајања записника.

**Члан 21.**

Разматрање и одлучивање на седници Већа врши се по тачкама утврђеног дневног реда.

Претрес се отвара о свакој тачки дневног реда о којој се расправља и одлучује у редовном поступку.

Пре почетка расправе, представник обрађивача даје кратко образложење материјала који се разматра, ако председник Већа оцени да је то потребно.

**Члан 22.**

Веће одлучује већином гласова присутних чланова, ако законом или Статутом за поједина питања није предвиђена друга већина.Већином од укупног броја чланова Веће:

- утврђује предлоге свих аката које Скупштина доноси већином од укупног броја одборника;

- поставља и разрешава начелника и заменика начелника Општинске управе,

- даје сагласност на акто о систематизацији Општинске управе.

**Члан 23.**

На седници Већа води се записник. У записник се уноси:

- име и презиме председавајућег седницом,

- имена и презимена присутних чланова Већа,

- имена и презимена одсутних чланова Већа,

- имена и презимена лица која по позиву учествују на седници,

- дневни ред седнице,

- питања која су разматрана на седници,

- закључци донети по тим питањима, као и издвојено мишљење члана Већа који то затражи.

О вођењу и чувању записника стара се Општинска управа општине Топола. Записник потписују председавајући седницом и лице које води записник.

**Члан 24.**

Члан Већа и обрађивач могу предложити разматрање појединог питања или акта по хитном поступку, с тим да су дужни да наведу и образложене разлоге за хитан поступак. Предлог из става 1. овог члана упућује се председнику Већа пре седнице или на седници пре утврђивања дневног реда.

**Члан 25.**

Веће поставља начелника Општинске управе на основу јавног огласа, на пет година. Јавни оглас, на основу одлуке Већа, објављује Општинска управа, најкасније 60 дана пре истека мандата начелника.

**Члан 26.**

Општинска управа, по спроведеном огласу, доставља Већу извештај о спроведеном огласу са подацима о кандидатима који испуњавају све услове огласа и подацима о кандидатима који не испуњавају услове

**Члан 27.**

Веће одлучује о постављењу начелника након расправе о свим кандидатима који испуњавају услове јавног огласа.

**Члан 28.**

На акт о постављењу начелника сваки учесник јавног огласа може поднети приговор Већу у року од 8 дана од дана пријема обавештења о постављењу начелника.

Веће је дужно да одлучи о приговору у року од 15 дана од дана пријема приговора. Одлука Већа по приговору је коначна.

**Члан 29.**

Веће може разрешити начелника на његов лични захтев или по предлогу за разрешење поднетом у складу са Статутом.

Веће је дужно да одлучи о захтеву, односно о предлогу за разрешење начелника у року од 15 дана од дана достављања захтева, односно предлога Већу.

**Члан 30.**

Постављење и разрешење заменика начелника врши се по поступку предвиђеном овим Пословником за постављење и разрешење начелника.

**IV АКТИ ВЕЋА**

**Члан 31.**

Веће доноси: решење, закључак, мишљење, препоруку, план, програм и друга акта за која је овлашћено Законом или Статутом

Акт који доноси Веће потписује председник Већа, односно председавајући седницом на којој је акт донет.

**Члан 32.**

Председавајући седницом потписује изворник акта.

Потписан и оверен изворникактачува се у документацији коју води Општинска управа.

Општи акти које доноси Веће објављују се у „Службеном гласнику СО Топола“.

О објављивању аката из члана 31. овог Пословника одлучује Веће.

**Члан 33.**

Јавност рада Већа обезбеђује се обавештавањем јавности о раду и донетим актима и учешћем грађана или стручне јавности у поступку припреме и доношења појединих одлука и других аката чији је предлагач, односно доносилац Веће.

**V ПРЕЛАЗНЕ И ЗАВРШНЕ ОДРЕДБЕ**

**Члан 34.**

Даном ступања на снагу овог пословника престаје да важи Пословник о раду Општинског већа општине Топола („Сл. гласник СО Топола“ бр. 14/2008)

**Члан 35.**

Овај Пословник ступа на снагу наредног дана од дана доношења, а објавиће се у „Службеном гласнику СО Топола“.

ОПШТИНСКО ВЕЋЕ

ОПШТИНЕ ТОПОЛА ПРЕДСЕДНИК

Број: 110-32/2019-05-III ОПШТИНСКОГ ВЕЋА

Дана: 3.04.2019. године

 Драган Живановић